-----------------------------------------------------------------------
  9. การควบคุมภายใน

  -----------------------------------------------------------------------

บริษัทฯมีการจัดการและดูแลเพื่อให้แน่ใจว่าบริษัทฯมีระบบการควบคุมภายในของบริษัทฯ
เป็นไปอย่างมีประสิทธิภาพ มีการถ่วงดุลของคณะกรรมการบริษัท
ที่มีคณะกรรมการตรวจสอบมาจากคณะกรรมการอิสระคอยทำหน้าที่ติดตาม ตรวจสอบ
และประสานกับฝ่ายบริหารความเสี่ยง และให้รายงานตรงต่อคณะกรรมการบริษัท

บริษัทฯมีกรรมการอิสระรวมทั้งสิ้นจำนวน 5 ท่าน คิดเป็นสัดส่วน 1 ใน 3 ของคณะกรรมการบริษัทฯ
โดยมีคณะกรรมการตรวจสอบ 3 ท่าน ที่เป็นกรรมการอิสระทั้งหมด ได้แก่ นายสุรพล สินธุวณิชย์
นางสาวนฤมล วังศธรธนคุณ และนายชัชวาล เตรียมวิจารณ์กุล ปฏิบัติหน้าที่อย่างมีอิสระ
ไม่มีข้อจำกัดในการได้รับข้อมูล ข่าวสาร ตลอดจนได้รับความร่วมมืออย่างดี ทั้งจากผู้บริหาร
และพนักงานที่เกี่ยวข้อง
โดยหน้าที่ดังกล่าวรวมถึงการสอบทานงบการเงินของบริษัทฯให้มีความโปร่งใส เชื่อถือได้และถูกต้อง
ภายใต้คณะกรรมการตรวจสอบบริษัทมีฝ่ายตรวจสอบภายใน ฝ่ายกำกับดูแล ซึ่งตั้งเป็นหน่วยงานอิสระ
ขึ้นตรงต่อคณะกรรมการตรวจสอบและร่วมประชุมกับคณะกรรมการตรวจสอบอย่างสม่ำเสมอทุกเดือน
โดยมีฝ่ายบริหารความเสี่ยง ทำหน้าที่รายงานความเสี่ยงต่างๆ
ที่จะเกิดขึ้นโดยตรงต่อคณะกรรมการบริหารของบริษัทฯ

ฝ่ายตรวจสอบภายใน มีหน้าที่ในการตรวจสอบภายในและประเมินผลในกิจกรรมต่างๆของบริษัทฯ
สอบทานคุณภาพการปฏิบัติงานต่างๆ
ภายในบริษัทฯว่าได้ปฏิบัติตามแผนงานสอดคล้องกับวัตถุประสงค์และเป้าหมายของบริษัทฯหรือไม่
รวมถึงหน้าที่ในการควบคุมและตรวจสอบอื่นๆ ตามที่ได้รับมอบหมายจากคณะกรรมการตรวจสอบ
และรายงานผลการดำเนินงานโดยตรงต่อคณะกรรมการตรวจสอบ โดยจะทำงานตรวจสอบควบคุม
และติดตามการทำงานของบริษัทอย่างสม่ำเสมอ
ซึ่งบริษัทฯได้มีการว่าจ้างที่ปรึกษาอิสระจากภายนอกมาเป็นที่ปรึกษาการตรวจสอบภายในของบริษัท
เพื่อให้คำปรึกษาแก่บริษัทฯ ในการวางระบบการตรวจสอบภายใน
พร้อมทั้งให้คำปรึกษาในการกำหนดนโยบายการตรวจสอบภายในของบริษัทฯ
เพื่อให้การปฏิบัติงานตรวจสอบเป็นไปอย่างมีประสิทธิภาพ

ฝ่ายกำกับดูแล มีหน้าที่ในการติดตาม และประเมินผล
รวมทั้งควบคุมกำกับดูแลระบบการทำงานของบริษัทฯให้เป็นไปตามกฎระเบียบและกฎหมายที่เกี่ยวข้อง
และรายงานผลการปฏิบัติงานตามแผนป้องกันและควบคุมความเสี่ยงของหน่วยงานต่างๆต่อคณะกรรมการบริษัท
และคณะกรรมการตรวจสอบ

นอกจากนี้บริษัทฯ ยังมีระบบป้องกันการล่วงรู้ข้อมูลระหว่างหน่วยงาน (Chinese Wall)
โดยมีการจัดแยกพื้นที่ของสายงานที่มีข้อมูลที่เป็นความลับชัดเจน มีการกำหนดชื่อรหัส (Code name)
สำหรับลูกค้ารายต่างๆ มีการกำหนดและจำกัดทีมบุคลากรสำหรับแต่ละงานที่อาจมีความขัดแย้ง
ตลอดจนมีข้อกำหนดการปฏิบัติในเรื่องการรักษาความลับให้พนักงานทุกคนปฏิบัติตามดังที่เปิดเผยไว้ในหัวข้อ
การกำกับดูแลกิจการ และบริษัทฯ มีระบบการจัดเก็บเอกสารสำคัญที่ทำให้กรรมการ ผู้สอบบัญชี
และผู้มีอำนาจตามกฎหมายสามารถตรวจสอบได้ภายในระยะเวลาอันควร

ฝ่ายบริหารความเสี่ยง มีหน้าที่ในการกำหนดการบริหารความเสี่ยง ประสานงาน
และให้คำแนะนำกับหน่วยงานต่างๆ ในการประเมินความเสี่ยง
รวมทั้งการจัดทำแผนป้องกันและควบคุมความเสี่ยงขึ้นมาปฏิบัติ

คณะกรรมการตรวจสอบได้มีการประเมินระบบการควบคุมภายในของบริษัทฯ สำหรับปี 2553
ร่วมกับฝ่ายตรวจสอบภายในของบริษัทฯ ในการประชุมคณะกรรมการตรวจสอบ ครั้งที่ 1/2554
เมื่อวันที่ 13 มกราคม 2554 และได้นำเสนอต่อที่ประชุมคณะกรรมการบริหาร ครั้งที่ 1/2554
เมื่อวันที่ 25 มกราคม 2554 และนำเสนอต่อคณะกรรมการบริษัท ในการประชุมคณะกรรมการบริษัท
ครั้งที่ 1/2554 วันที่ 24 กุมภาพันธ์ 2554 โดยการประเมินดังกล่าวได้ประเมินด้านต่างๆ ทั้ง 5
ส่วน คือ องค์กรและสภาพแวดล้อม การบริหารความเสี่ยง การควบคุมปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม

ทั้งนี้ คณะกรรมการตรวจสอบเห็นว่า บริษัทฯมีระบบการควบคุมภายในที่เพียงพอ
และสามารถจะทำให้การดำเนินกิจการของบริษัทฯเป็นไปตามหลักการกำกับดูแลกิจการที่ดี (Good
Corporate Governance) มีความโปร่งใสและเป็นธรรม สามารถตรวจสอบได้
นอกจากนี้บริษัทฯยังมีการเปิดเผยข้อมูลทางการเงินในงบการเงินของบริษัทฯอย่างครบถ้วน
และเพียงพอ
ซึ่งคณะกรรมการตรวจสอบได้รายงานการสอบทานในเรื่องดังกล่าวต่อที่ประชุมคณะกรรมการบริษัทในการประชุมของคณะกรรมการบริษัทต่อไป